**Ministru kabineta noteikumu projekta “Kārtība, kādā nodrošina informācijas apriti, izmantojot Valsts kases nodrošinātos e-pakalpojumus” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts sagatavots pēc Finanšu ministrijas (Valsts kases) iniciatīvas, ievērojot Likuma par budžetu un finanšu vadību pārejas noteikumu 84. punktu kas nosaka, ka šī likuma 27. panta sestajā daļā minētos noteikumus Ministru kabinets izdod līdz 2019. gada 1. septembrim. Noteikumu projekta mērķis ir reglamentēt kārtību kādā Valsts kase nodrošina elektronisko informācijas apmaiņu ar klientiem izmantojot Valsts kases e-pakalpojumus – ePlāni, eKase, ePārskati, eTāmes un eAizņēmumi . Noteikumu projektā reglamentēta kārtība e-pakalpojumu izmantošanai – pieteikumu iesniegšana un elektroniskās identifikācijas līdzekļu izsniegšana, nosacījumi e-pakalpojumu lietošanai, rīcība e-pakalpojumu tehnisku problēmu situācijā, kā arī Valsts kases rīcība e-pakalpojumu drošības nodrošināšanai un kvalitātes uzlabošanai apstrādājot fizisku personu datus.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Kārtība, kādā nodrošina informācijas apriti, izmantojot Valsts kases nodrošinātos e-pakalpojumus” (turpmāk – noteikumu projekts) izstrādāts pamatojoties uz Likuma par budžetu un finanšu vadību pārejas noteikumu 84.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumā par budžetu un finanšu vadību (turpmāk – likums) 27.panta sestā daļa par deleģējumu Ministru kabinetam izdot Ministru kabineta noteikumus ar 2019. gada 3.aprīļa grozījumiem tika izteikta jaunā redakcijā, saglabājot normā ietvertā pilnvarojuma būtību. No likuma panta daļas tika izslēgts konkrēts subjektu uzskaitījums (budžeta finansētas institūcijas, pašvaldības, budžeta nefinansētas iestādes, ostu un brīvostu pārvaldes, zvērināti tiesu izpildītāji, zvērināti revidenti vai zvērinātu revidentu komercsabiedrības, kapitālsabiedrības, kurās ieguldīta valsts vai pašvaldības kapitāla daļa, kā arī personas, kuras nav konta rīkotājas, bet ir saņēmušas konta rīkotāja atļauju informācijas saņemšanai), jo jau šobrīd Valsts kases nodrošinātos e-pakalpojumus saskaņā ar citiem normatīvajiem aktiem ir tiesības izmantot plašākam subjektu lokam nekā bija uzskaitīts likuma 27. panta sestajā daļā. Tās ir fiziskas personas, biedrības, nodibinājumi, reliģiskās organizācijas, komersanti, kas izmanto ePārskatus, lai iesniegtu pārskatus par valsts budžeta līdzekļu izlietojumu. Šobrīd, piemēram, ir spēkā šādi normatīvie akti, no kuriem izriet tiesības izmantot Valsts kases nodrošinātos e-pakalpojumus tādiem subjektiem, kas nav bijuši uzskaitīti likuma 27. panta sestajā daļā - Ministru kabineta 2012.gada 9.oktobra noteikumi Nr.695 "Kārtība, kādā piešķir un finansē asistenta pakalpojumu izglītības iestāde", Ministru kabineta 2017.gada 25.jūlija noteikumi Nr.420 "Kārtība, kādā valsts finansē darba samaksu pedagogiem privātajās izglītības iestādēs", Ministru kabineta 2016.gada 19.janvāra noteikumi Nr.41 "Kārtība, kādā valsts un pašvaldības finansē mācību līdzekļu iegādi izglītības iestādēm", Ministru kabineta 2011.gada 27.decembra noteikumi Nr.1035 "Kārtība, kādā valsts finansē profesionālās ievirzes mākslas, mūzikas un dejas izglītības programmas", Ministru kabineta 2019. gada 9.janvāra rīkojums Nr. 6 „Par valsts budžeta finansējuma sadalījumu programmas "Latvijas skolas soma" īstenošanai 2018./2019. mācību gada otrajā semestrī.Lai nodrošinātu tiesisko pamatu, Valsts kases nodrošinātajiem e-pakalpojumiem Ministru kabineta noteikumi tiek izdoti jaunā redakcijā saskaņā ar likuma pārejas noteikumu 84. punktu, kas nosaka, ka šī likuma 27. panta sestajā daļā minētos noteikumus Ministru kabinets izdod līdz 2019. gada 1. septembrim. Līdz attiecīgo noteikumu spēkā stāšanās dienai, bet ne ilgāk kā līdz 2019. gada 1. septembrim ir spēkā Ministru kabineta 2018. gada 18. decembra noteikumi Nr. 804 "Kārtība, kādā Valsts kase nodrošina elektronisko informācijas apmaiņu".Noteikumu projekta mērķis ir reglamentēt kārtību kādā Valsts kase nodrošina elektronisko informācijas apmaiņu izmantojot e-pakalpojumus – ePlāni, eKase, ePārskati, eTāmes un eAizņēmumi, ar kuru starpniecību Valsts kase organizē elektroniskās informācijas apmaiņu ar klientiem. Noteikumu projektā noteikta arī kārtība e-pakalpojumu izmantošanai – pieteikumu iesniegšana un elektroniskās identifikācijas līdzekļu izsniegšana, nosacījumi e-pakalpojumu lietošanai, rīcība e-pakalpojumu tehnisku problēmu situācijā, kā arī Valsts kases rīcība e-pakalpojumu drošības nodrošināšanai un kvalitātes uzlabošanai apstrādājot fizisku personu datus (saskaņā ar maksājumu pakalpojumu un elektroniskās naudas likuma noteiktajām tiesībām un pienākumiem, t.sk., lai pierādītu lietotāju veiktās darbības un sniegtu informāciju par identifikācijas līdzekļu nozaudēšanu). ePlāni elektroniskās informācijas apmaiņai tiek lietoti, lai nodrošinātu finansēšanas plānu sagatavošanu, iesniegšanu Valsts kasei un asignējumu saņemšanu Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība” (turpmāk – MK noteikumi Nr. 1220) noteiktajā kārtībā.eTāmes elektroniskās informācijas apmaiņai tiek lietotas, lai nodrošinātu tāmes sagatavošanu, precizēšanu un apstiprināšanu Ministru kabineta 2018.gada 11.decembra instrukcijā Nr. 8 “Instrukcija par valsts budžeta tāmēm” noteiktajā kārtībā.eKase elektroniskās informācijas apmaiņai tiek lietota, lai nodrošinātu Ministru kabineta 2012. gada 5. jūnija noteikumos Nr.387 “Kārtība, kādā Valsts kase nodrošina maksājumu pakalpojumu sniegšanu” (turpmāk – MK noteikumi Nr. 387) noteikto maksājumu rīkojumu un pieteikumu iesniegšanu un finanšu informācijas apmaiņu. ePārskati elektroniskās informācijas apmaiņai tiek lietoti, lai nodrošinātu Ministru kabineta 2018.gada 19.jūnija noteikumos Nr. 344 “Gada pārskata sagatavošanas kārtība”, Ministru kabineta 2010.gada 17.augusta noteikumos Nr. 776 “Mēneša pārskatu sagatavošanas un iesniegšanas kārtība”, Ministru kabineta 2012.gada 25.septembra noteikumos Nr.643 "Kārtība, kādā ministrijas un centrālās valsts iestādes, kā arī pašvaldības apkopo kapitālsabiedrību finanšu pārskatus un finanšu informāciju" noteikto pārskatu sagatavošanu, pārbaudi un iesniegšanu Valsts kasei un salīdzināšanās procedūras veikšanu par kontu atlikumiem un darījumiem starp vispārējās valdības struktūrām (izņemot šo struktūru kontrolētus un finansētus komersantus, kuru sarakstu nodrošina Centrālā statistikas pārvalde un speciālās ekonomiskās zonas, ostu un brīvostu pārvaldes). ePārskatus elektroniskās informācijas apmaiņai izmanto citas budžeta iestādes (piemēram, Izglītības un zinātnes ministrija, Satiksmes ministrija, Centrālā vēlēšanu komisija, Labklājības ministrija, u.c.), kas veic finanšu uzskaites datu apkopošanu un ePārskatu izmantošana ir noteikta normatīvajos aktos. eAizņēmumi elektroniskās informācijas apmaiņai tiks lietoti, lai nodrošinātu Ministru kabineta  2019.gada 13.augusta noteikumi Nr.362 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” un Ministru kabineta 2008.gada 25.marta noteikumos Nr.196 “Noteikumi par pašvaldību aizņēmumiem un galvojumiem” vai noslēgtajos valsts aizdevuma līgumos noteikto aizņēmumu pieprasījumu iesniegšanu un piešķirto aizņēmumu pārvaldību.Noteikumu projektā reglamentēta e-pakalpojumu sniegšanas un lietošanas kārtība, t.sk. reglamentētas e-pakalpojumu pieteikumu formas un e-pakalpojumu lietošanas pieejas režīmi. Noteikumos reglamentētie e-pakalpojumu lietošanas režīmi noteikti ievērojot e-pakalpojuma specifiku, lietotāju vajadzības un ar e-pakalpojuma starpniecību realizēto pakalpojuma sniegšanas procesu. Pieejas režīma nosaukumi veidoti, tajos ietverot konkrētu būtiskāko pieejas režīma funkcionālo iespēju un pieejas režīma aprakstā detalizēti skaidrojot pieejas režīma iespējas, piemēram, “vadīt MR” – tiesības sagatavot maksājuma rīkojumus un pieteikumus, atlasīt, apskatīt un izdrukāt informāciju par kontā ienākošajiem un no konta izejošajiem maksājumiem un pieprasīt pārskatus. E-pakalpojumu pieejas režīmu skaidrojums noteikumu projektā ļauj izvairīties no administratīvā sloga, kas rastos e-pakalpojumu pieteikumos nekorekti piemērotu pieejas režīmu gadījumā. Pieejas režīmiem, kuriem ir būtiska to piemērošana konkrētām lietotāju grupām ir noteiktas norādes par to piemērojamību. Piemēram, ņemot vērā, ka ePlānu lietošana pieejama divu līmeņu lietotājiem – gan iestādēm, gan ministrijām, noteikumu projekta 6.5.apakšpunktā norādīts, ka pieejas režīms “ministrija - vadīt” – piemērojams tikai ministrijas lietotājam. Atšķirībā no citiem 6.punkta apakšpunktos minētajiem pieejas režīmiem “ministrija - vadīt” papildus ietverta funkcionalitāte – iesniegt finansēšanas plānus Valsts kasei un saskaņā ar MK noteikumiem Nr. 1220 noteikto tieši ministrija nevis iestāde iesniedz finansēšanas plānus Valsts kasei, tāpēc pieejas režīms “ministrija - vadīt” ir piemērojams tikai ministrijas lietotājam. Noteikumu projektā reglamentēta elektroniskās identifikācijas līdzekļu izsniegšanas un lietošanas kārtība nosakot, ka eTāmju, ePārskatu, ePlānu, eAizņēmumu lietotājiem un eKases lietotājiem, kuru pieejas režīms ir “skatīt ienākošos”, “skatīt izejošos”, “skatīt visus”, “vadīt MR” par elektroniskās identifikācijas līdzekli tiek noteikts Valsts reģionālās attīstības aģentūras nodrošinātā e-pakalpojuma “Vienotā pieteikšanās” atbalstītie identifikācijas risinājumi. Savukārt eKases lietotājiem, kuru pieejas režīms ir “1.paraksts”, “2.paraksts”, “3.paraksts” un “4.paraksts” Valsts kase kā primāri piesaistāmus elektroniskos identifikācijas līdzekļus nosaka Vienotās pieteikšanās atbalstītos kvalificētos paaugstinātas drošības elektroniskās identifikācijas līdzekļus (elektroniskā paraksta viedkarti vai personas apliecību). Valsts kases nodrošināto elektroniskās identifikācijas līdzekļu (kodu kartes vai kodu kalkulatora) piešķiršana ir paredzēta tikai izņēmuma gadījumos, pēc Valsts kases izvērtējuma. Šādā veidā tiks sekmēta Valsts pārvaldes IKT koplietošanas risinājumu aktīvāka izmantošana un lietotājs pēc pieejas tiesību piešķiršanas varēs operatīvāk piekļūt e-pakalpojumiem, izmantojot jau tā rīcībā esošos Vienotās pieteikšanās atbalstītos elektroniskās identifikācijas līdzekļus – banku izsniegtos identifikācijas līdzekļus, e-parakstu, eID, mobilo e-parakstu. Noteikumu projektā ņemtas vērā Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK prasības, kas de facto jau ir ieviestas kopš Regulas piemērošanas 2018.gada 25.maijā. Noteikumu projektā ir nostiprināta Valsts kases kā pārziņa loma attiecībā uz noteikumu projekta 3. punktā minētajos pieteikumos no Klientiem saņemtajiem personas datiem, kā arī definēts Valsts kases kā apstrādātāja statuss attiecībā uz Klientu ePakalpojumos ievadīto informāciju, kas var saturēt personas datus. Noteikumu projekta 47.punkts nostiprina Valsts kases kā pārziņa leģitīmās intereses (regulas 6.panta pirmās daļas f) apakšpunkts) personas datu apstrādei ar mērķi “lietotāja veikto darbību pamatošana un pierādīšana”. |
| 3. | Projekta izstrādē iesaistītās institūcijas un publiskas personas kapitāl-sabiedrības | Finanšu ministrija (Valsts kase). |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts budžeta iestādes, no valsts budžeta daļēji finansētas atvasinātas publiskas personas, budžeta nefinansētas iestādes, pašvaldības un to iestādes, ostu un brīvostu pārvaldes, zvērināti tiesu izpildītāji, kapitālsabiedrības, biedrības, nodibinājumi, reliģiskās organizācijas un to iestādes, citas budžeta finansētas institūcijas, kā arī personas, kurām normatīvajos aktos noteiktajā kārtībā ir pienākums sniegt pārskatus, kā arī personas, kuras nav konta rīkotājas, bet ir saņēmušas konta rīkotāja atļauju informācijas saņemšanai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nodrošina iespēju ar e-pakalpojuma starpniecību operatīvāk saņemt Valsts kases nodrošinātos e-pakalpojumus. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu ir publicēta Finanšu ministrijas tīmekļa vietnē www.fm.gov.lv un Valsts kases tīmekļa vietnē “Sabiedrības līdzdalība”. Sabiedrības pārstāvji var līdzdarboties projekta izstrādē un varēs sniegt viedokļus par noteikumu projektu arī pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | 2019.gada 3.jūnijā uzziņa par noteikumu projektu publiskai apspriešanai tika publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” –“Valsts budžeta politika”,adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika#project571>, kā arī Valsts kancelejas tīmekļa vietnē sadaļā “Sabiedrības līdzdalība”, adrese: <https://www.mk.gov.lv/content/ministru-kabineta-diskusiju-dokumenti> un Valsts kases tīmekļa vietnē sadaļā “Sabiedrības līdzdalība”, adrese: <https://www.kase.gov.lv/valsts-kase/sabiedribas-lidzdaliba> . |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Sabiedrība pēc noteikumu pieņemšanas tiks informēta ar publikāciju oficiālajā izdevumā "Latvijas Vēstnesis" un normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas un institucionālo struktūru.Jaunas institūcijas nav jāveido. Esošās institūcijas nav jāreorganizē, cilvēkresursi netiks ietekmēti.Noteikumu projekts tiks realizēts esošā finansējuma ietvaros. |
| 3. | Cita informācija | Nav. |

Finanšu ministrs J. Reirs

M.Prikulis, 67094291

martins.prikulis@kase.gov.lv